Toeris wat foto’s neem deur seekoei doodgebytArgieffoto. ŉ Chinese toeris is die afgelope naweek op ŉ meer in Kenia deur ŉ seekoei doodgebyt. Dít kom ure nadat ŉ plaaslike visserman volgens die AP-nuusdiens ook in dieselfde omgewing deur ŉ seekoei doodgebyt is. Die Keniaanse wild-en-natuurdienste (KWS) het op Twitter bevestig dat Chang Ming Chuang (66) Saterdagaand by sy aankoms in die Naivasha-distrikshospitaal dood verklaar is. Wu Peng Te (62) wat saam met hom was, het die aanval met slegs geringe kneusplekke oorleef en sterk volgens die KWS by die meer se Naivasha Sopa-oord aan nadat hy in dieselfde hospitaal behandel is. “Ons is besig om die seekoei na te spoor,” het die KWS gesê. Chuang en Peng Te was besig om foto’s van die natuurlewe op die oewer van die Naivasha-meer te neem toe die voorval gebeur het. The Star.co.ke berig James Omollo, ŉ ooggetuie, het gesê Chuang het té naby aan die dier gekom en dit het omgedraai en hom aan sy bors gebyt. David Kilo, die voorsitter van die Naivasha-meer se booteienaarsvereniging, het gesê die styging in damvlakke het bygedra tot die toename in seekoeiaanvalle. Volgens hom word die seekoeie se weiding verminder namate die damvlakke styg en dwing dit dan die diere om nader aan nabygeleë hotelle en plase te beweeg vir voldoende weiding. Volgens Independent.co.uk is daar vanjaar al ses mense naby die Naivasha-meer deur seekoeie doodgebyt.